MVP คาดผลงานครึ่งปีหลังฟื้น ลุยจัด “Mobile Expo” ก.ค.นี้ มั่นใจปีนี้ล้างขาดทุนสะสมเกลี้ยง
MVP คาดผลงานครึ่งปีหลังฟื้น ลุยจัด "Mobile Expo" ก.ค.นี้ มั่นใจปีนี้ล้างขาดทุนสะสมเกลี้ยง
MVP คาดผลงานครึ่งปีหลังฟื้น ลุยจัด "Mobile Expo" ก.ค.นี้ มั่นใจปีนี้ล้างขาดทุนสะสมเกลี้ยง
23 มิ.ย. 2563

นายโอภาส เฉิดพันธุ์ ประธานกรรมการบริหาร บริษัท เอ็ม วิชั่น จำกัด (มหาชน) หรือ MVP เปิดเผยว่า บริษัทมั่นใจว่าจะล้างขาดทุนสะสมที่เหลือราว 20 ล้านบาท ณ สิ้นไตรมาส 1/63 ให้หมดในปีนี้ ซึ่งเป็นไปตามแผนของบริษัทที่จะเทิร์นอะราวด์ในปี 63 แม้ว่าในครึ่งปีแรกจะได้รับผลกระทบจากการแพร่ระบาดโควิด-19 ทำให้การจัดบางกิจกรรมในช่วงไตรมาส 2/63 ต้องเลื่อนออกไป แต่หลังจากปัจจุบันภาครัฐได้คลายล็อกดาวน์มาถึงเฟส 4 แล้ว ทำให้สามารถกลับมาจัดกิจกรรมได้อีกครั้ง แม้จะมีข้อจำกัดของการเว้นระยะห่างทางสังคม (Social Distancing) ก็ตาม แต่บริษัทได้เตรียมรูปแบบการจัดงานแบบใหม่ควบคู่ไปกับช่องทางออนไลน์เข้ามาเสริม เพื่อป้องกันความเสี่ยงการแพร่ระบาดของเชื้อไวรัส-19 และเข้าถึงกลุ่มประชาชนที่ยังกังวลการติดเชื้อ พร้อมสามารถเข้าถึงประชาชนที่อยู่ต่างจังหวัดไม่สะดวกเดินทางมาร่วมงานได้
สำหรับแนวโน้มของผลการดำเนินงานในช่วงครึ่งปีหลังคาดว่าจะเห็นการกลับมาเติบโตที่โดดเด่น หลังจากช่วงครึ่งปีแรกอาจจะชะลอตัวลงไป เนื่องจากทั้งในไตรมาส 3/63 และไตรมาส 4/63 บริษัทจะเดินหน้าจัดงานอีเว้นท์อย่างต่อเนื่อง ประเดิมงานแรก เป็นงานประจำปีของ MVP คือ Thailand Mobile Expo 2020 ที่จะจัดขึ้นระหว่างวันที่ 2-5 ก.ค.63 ที่ไบเทค บางนา ซึ่งจะจัดควบคู่ไปกับช่องทางการขายออนไลน์บน Shopee และ Lazada เป็นครั้งแรก
“เป็นการเริ่มทดลองการจัดงานแบบออนไลน์ที่ถือว่าเป็นการเตรียมความพร้อมหากเกิดการแพร่ระบาดของโควิด-19 รอบ 2 เกิดขึ้น โดยถ้างาน Thailand Mobile Expo ในช่วงปลายปีไม่สามารถจัดได้ การจัดงานผ่านช่องทางออนไลน์จะเข้ามาช่วยเสริมแทนหากมีการล็อกดาวน์เกิดขึ้นได้อีก”นายโอภาส กล่าว
อย่างไรก็ตาม บริษัทยอมรับว่าการจัดการ Thailand Mobile Expo 2020 ในครั้งนี้อาจจะมีรายได้ลดลงราว 50% หรือเหลือเพียง 20 ล้านบาท จากปกติที่อยู่ในระดับ 40 ล้านบาท เนื่องจากต้องใช้มาตรการเว้นระยะห่าง (Social Distance) ส่งผลให้พื้นที่ขายบูธลดลงไป 30% อีกทั้งบริษัทยังให้ส่วนลดค่าเช่าพื้นที่เพื่อช่วยเหลือลูกค้ากลุ่มโทรศัพท์มือถือและสินค้าอิเล็คทรอนิกส์ที่ได้รับผลกระทบจากโควิด-19 ส่วนยอดเงินสะพัดในการจัดงาน Thailand Mobile Expo 2020 ในครั้งนี้คาดว่าจะใกล้เคียงเดิมราว 2-3 พันล้านบาท
“ยังมองว่าผู้เข้าชมงาน Thailand Mobile Expo 2020 ต้นเดือน ก.ค.นี้ยังค่อนข้างมาก เพราะพฤติกรรมของคนยังคงชอบการเดินชมงานกิจกรรม และได้เห็นสินค้าจริง จะเห็นได้จากคนไปต่อแถวรอซื้อที่ห้างเอาท์เลทใหม่แห่งหนึ่งเปิดใกล้สนามบินสุวรรณภูมิเมื่อสุดสัปดาห์ที่ผ่านมา ทำให่เห็นว่าพฤติกรรมของคนยังคงไม่เปลี่ยนแปลง และการซื้อโทรศัพท์มือถือในห้างยังมีคนซื้ออยู่เป็นจำนวนมาก ซึ่งทำให้เรามั่นใจว่าครจะเข้ามาในงานมาก และทำให้เราต้องรีบจัดงานขึ้น”นายโอภาส กล่าว
นอกจากนี้ บริษัทยังมีการจัดงานอื่นๆอีกในช่วงครึ่งปีหลัง เช่น การจัดงานประชุมแบบ Visual Conferrence ที่คาดว่าจะมีรายได้เข้ามาราว 5 ล้านบาท และการจัดงาน 10K Thailand Visual Run ที่คาดว่าจะมีรายได้เข้ามา 4 ล้านบาท รวมไปถึงการจัดงานของภาครัฐที่บริษัทประมูลได้มา ซึ่งหลังจากที่มีการคลายล็อกดาวน์มาอย่างต่อเนื่องภาครัฐได้เริ่มกลับมากระตุ้นการท่องเที่ยวให้ฟื้นขึ้น และยังมีโอกาสทางธุรกิจเพิ่มขึ้นหากมีการเปิดการท่องเที่ยวในรูปแบบ Travel Bubble จึงหวังว่างานท่องเที่ยวของภาครัฐที่เลื่อนออกไปจะกลับมาจัดได้ในครึ่งปีหลังนี้ โดยบริษัทมีมูลค่างานในมือ (Backlog) อยู่ราว 100 ล้านบาทที่จะรับรู้รายได้ในปีนี้เป็นส่วนใหญ่
ขณะเดียวกัน จากกระแสการท่องเที่ยวที่กลับมาคึกคัก โดยเฉพาะการท่องเที่ยวในประเทศหลังเริ่มผ่อนคลายล็อกดาวน์ เป็นโอกาสที่บริษัทเดินหน้าเพิ่มรถคาราวานตามแผนที่วางไว้สิ้นปี 200 คัน จากปัจจุบันมีอยู่ 117 คัน โดยจะกระจายรถคาราวานไปตามแหล่งท่องเที่ยวริมชายหาดมากขึ้น เช่น พัทยา เพื่อตอบโจทย์นักท่องเที่ยวที่ต้องการพักอาศัยริมทะเลและต้องการประสบการณ์ที่แปลกใหม่ ซึ่งได้อัตราเช่าที่ดีกว่าทำเลบนภูเขา จึงเป็นโอกาสของบริษัทในการขยายฐานรายได้ของรถคาราวาน พร้อมร่วมกับพันธมิตร EUREKA เพิ่มฟังก์ชั่นรถคาราวานด้านไลฟ์สไตล์ด้านการพักผ่อน เช่น การดูหนังริมทะเล นั่งทานกาแฟ เป็นต้น
พร้อมกันนั้น ยังจะขยายการให้บริการไปในกลุ่มลูกค้าผู้ประกอบการภาคธุรกิจ เช่น ธุรกิจอาหาร โดยร่วมกับ Peguin Eat Shabu ทำร้านชาบูเคลื่อนที่ ทำให้สามารถขยายสาขาไปได้อย่างรวดเร็ว และเข้าถึงลูกค้าในพื้นที่ได้หลากหลาย, ธุรกิจโทรศัพท์มือถือ ร่วมกับ JMART พัฒนาบริการซ่อมโทรศัพท์เคลื่อนที่ และในสัปดาห์นี้จะมีความชัดเจนกับผู้ประกอบการในธุรกิจโทรศัพท์มือถืออีกรายหนึ่งในการใช้รถคาราวานเป็น Brand Shop เคลื่อนที่ ซึ่งเป็นการกระจายความเสี่ยงในการพึ่งพิงรายได้จากสาขาในศูนย์การค้าเพียงอย่างเดียว และทำให้เข้าถึงลูกค้าในพื้นที่เล็กๆ ได้มากขึ้น
ส่วนธุรกิจรถคาราวานของบริษัทตั้งแต่ปี 60 เป็นต้นมาถือว่าเห็นการเติบโตขึ้นอย่างมาก และมีอัตราการใช้เกือบ 100% ทำให้เป็นอีกหนึ่งปัจจัยที่ช่วยผลักดันภาพรวมของผลการดำเนินงานของบริษัท ซึ่งในปีนี้บริษัทมั่นใจว่ายังเห็นการเติบโตจากปีก่อนที่มีรายได้ 334 ล้านบาทอย่างแน่นอน จากการฟื้นตัวกลับมาเดินหน้าจัดงานต่างๆ ได้ในครึ่งปีหลังนี้เป็นปัจจัยหนุน หลังจากมีการคลายล็อกดาวน์มาต่อเนื่อง